Leeus bevestig Matfield gaan Swys help brei | Netwerk24
Deur Christo Buchner 10 Augustus 2017 11:51
Victor Matfield is Donderdag op ’n nuuskonferensie deur die Leeus as hul nuwe voorspeler-afrigter onthul. Foto: Gallo Images
Dis amptelik: Victor Matfield is die Leeus se nuwe voorspeler-afrigter.
Hy neem dié taak oor by hul eertydse hoofafrigter, Johan Ackermann.
Matfield is die Springbok met die meeste verskynings in die Groen-en-Goud nóg, naamlik 127 toetse.
Hy was ook die kaptein van die Blou Bulle toe hulle die Supertitel in 2007, 2009 en 2010 verower het.
Nog ’n voormalige Springbok, Balie Swart, is as skrum-konsultant aangestel.
Met Swys de Bruin as die nuwe hoofafrigter, word JP Ferreira die aanvalsafrigter, met die voormalige onder 19-afrigter, Joey Mongalo, wat by Ferreira oorneem as die verdedigingsafrigter.
Intussen is enkele van die spelers wat betrokke was by die Super-veldtog in die Curriebekerspan ingesluit vir Saterdag se kragmeting op Ellispark met die Haaie.
Hulle is die senter Rohan Janse van Rensburg, die voorrymanne Corné Fourie en Johannes Jonker, asook die heelagter Sylvian Mahuza.
* Die span is: Sylvian Mahuza, Madosh Tambwe, Jacques Nel, Rohan Janse van Rensburg, Anthony Volmink, Jaco van der Walt, Dillon Smit, Ryan Kankowski (k), Fabian Booysen, Cyle Brink, Marvin Orie, Robert Kruger, Johannes Jonker, Robbie Coetzee, Corné Fourie. PLAASVERVANGERS: Michael Willemse, Sti Sithole, Bobby de Wee, Hacjivah Dayimani, Marco Janse van Vuren, Siya Masuku, Aphiwe Dyiantyi.
Meer oor: Leeus | Victor Matfield | Afrigter